চেন্নাইয়ের ১০ উইকেট হার এড়ালেন মোস্তাফিজ-পাথিরানা
লোকেশ রাহুল ও কুইন্টন ডি ককের রেকর্ড ওপেনিং জুটিতে ১০ উইকেটের যেন নিয়তি ছিল চেন্নাই সুপার কিংসের। তবে বাংলাদেশি পেসার মোস্তাফিজুর রহমান ও মাতিশা পাথিরানার কল্যাণে এই বিব্রতকর হার এড়াতে পেরেছে দলটি। ডি কককে ফিরিয়ে ওপেনিং জুটি ভেঙেছেন টাইগার পেসার। পরে রাহুলকে ফেরান পাথিরানা।
শুক্রবার লখনউর একানা স্টেডিয়ামে ইন্ডিয়ান প্রিমিয়ার লিগের (আইপিএল) ম্যাচে চেন্নাই সুপার কিংসকে ৮ উইকেটে হারিয়েছে লখনউ সুপার জায়ান্টস। প্রথমে ব্যাটিংয়ে নেমে নির্ধারিত ২০ ওভারে ৬ উইকেটে ১৭৬ রান করে চেন্নাই। জবাবে ৬ বল হাতে রেখেই লক্ষ্যে পৌঁছায় লখনউ।
চেন্নাইয়ের বিবর্ণ হারের দিনে একটি উইকেট পেলেও বেশ খরুচে ছিলেন মোস্তাফিজ। চার ওভারে খরচ করেছেন ৪৩ রান। বাউন্ডারি হজম করেছেন ৭টি। কেবল ৫টি ডট বল করতে পেরেছেন। অন্যদিকে ২৯ রানের বিনিময়ে ১টি উইকেট নেন পাথিরানা।
এদিন শুরু থেকেই দারুণ ব্যাটিং করে লখনউর জয় নিশ্চিত করে দেন দুই ওপেনার রাহুল ও ডি কক। ১৩৪ রানের ওপেনিং জুটি গড়েন এই দুই ব্যাটার। যা চলতি আসরে লখনউর তো বটেই সব দল মিলিয়ে সর্বোচ্চ ওপেনিং জুটি। এরপর দুই ওপেনার ফিরলেও জয় তুলে নিতে কোনো সমস্যা হয়নি তাদের। রাহুলের ব্যাট থেকে আসে ৮২ রান। ৫৩ বলে ৯টি চার ও ৩টি ছক্কায় এই রান করেন তিনি। ৪৩ বলে ৫টি চার ও ১টি ছক্কায় ৫৪ রান করেন ডি কক।
এর আগে টস হেরে প্রথমে ব্যাটিংয়ে নামে শুরুতেই রাচিন রবীন্দ্রকে হারায় চেন্নাই। পাওয়ার প্লের মধ্যে অধিনায়ক রুতুরাজ গায়কোয়াড়কেও হারায় দলটি। চার নম্বরে নেমে রবীন্দ্র জাদেজা এক প্রান্ত আগলে দলকে এগিয়ে নিয়েছেন। তবে সতীর্থদের ব্যর্থতায় তেমন আগ্রাসী হতে পারেননি। আরেক প্রান্তে নিয়মিত বিরতিতেই উইকেট পড়েছে।
তবে চেন্নাই সম্মানজনক পুঁজি গড়তে পেরেছে শেষ দিকে সাবেক অধিনায়ক মহেন্দ্র সিং ধোনির দানবীয় ব্যাটিংয়ে। ৯ বলে ৩টি চার ও ২টি ছক্কায় হার না মানা ২৮ রানের ইনিংস খেলেন তিনি। তবে সর্বোচ্চ ৫৭ রান করেন জাদেজা। ৪০ বলে ৫টি চার ও ১টি ছক্কায় এই রান করেন তিনি। এছাড়া ২০ বলে ৩০ রান করেন মঈন আলী। ৩৬ রান আসে আজিঙ্কা রাহানের ব্যাট থেকে।

লোকেশ রাহুল ও কুইন্টন ডি ককের রেকর্ড ওপেনিং জুটিতে ১০ উইকেটের যেন নিয়তি ছিল চেন্নাই সুপার কিংসের। তবে বাংলাদেশি পেসার মোস্তাফিজুর রহমান ও মাতিশা পাথিরানার কল্যাণে এই বিব্রতকর হার এড়াতে পেরেছে দলটি। ডি কককে ফিরিয়ে ওপেনিং জুটি ভেঙেছেন টাইগার পেসার। পরে রাহুলকে ফেরান পাথিরানা।